  Виталий Пронин Тодматӥськом ёросъёсысь ивор сузъетэнымы. Нош мар луиз тӥляд ёросады, тӥляд гуртады, ивортэ. Милям телефон номеръёсмы:  73-33-46, 89511953765. Балезино Ӟеч ке ӟеч Каргуртысь стадионын семьяослы сӥзем «Ӟеч» фестиваль ортчиз.Таӵе ужрад ёросын улӥсьёс понна 4-тӥ арзэ радъяське. Сое ортчытэ Удмуртиысь Кун Кенешлэн депутатэз Алексей Санников. Ужрадэ быдэс семьяен пырисько: тэшкылиос но, песянай-песятайёс но. Соос понна пӧртэм вожвылъяськонъёс чакламын. Небыт коврикъёс вылын ньыль пыд вылазы бызьыны выризы вож нуныос. Асфальт вылтӥ ӝужыт беро пыдкукъёсын бызизы нылкышноос.Батыръёс 19 литр вуэн бекчеосты ӝутказы. Эшшо пу пильылӥзы, огполскын кортӵог шуккизы но мукет ӵошатсконъёсы пыриськизы. Вормисьёсты кузьымъёсын пусйизы.Кез Инбам улын кино «Уй кино» ужрад борды итӥськизы Кез каргуртын улӥсьёс но.Кылем суббота нуналэ мылкыд карисьёс ульчаын ик кино учкыны быгатӥзы. Огдыре кык интыын киноэкранъёс пуктэмын вал. Ужрадэ 200 пала адями люкаськиз. Соос понна возьматэмын вал «Батальон» но «Легенда №17» кинофильмъёс, «Смешарики. Легенда о золотом драконе» мультфильм. Нош ужрадэз усьтӥз Ижысь культурая колледжын дышетскись Максим Каракулов. Люкаськемъёслы со тодазы вайытӥз Совето Союз вакытысь яратоно киноосты, режиссёръёсты но геройёсты.Вотка Крезьгуро таксофон 3-тӥ сентябре Воткаысь культурая «Юбилейный» юрт котыре Владимир Высоцкийлы синпелетэз сӥё-дано усьтозы.Та поэтэз, актёрез но аслэсьтыз кырӟанъёссэ быдэстӥсь муртэ Воткаын тросэз гажало.  Городын улӥсьёс ӵектэмъя ик шутэтскон парке синпелет пуктыны малпамын. Со понна 7 миллион манет люкамын. Парке ик пуктозы ӟусъёс но совето вакытысь таксофонъёс. Со телефон трубкаосысь чузъяськыны кулэ Высоцкийлэн кырӟанъёсыз.Синпелетэз лэсьтӥзы Ижысь скульпторъёс Александр Суворов но Дмитрий Постников. Сӥё-дано усьтон ужрадэ вуыны кулэ шаерысьтымы вылӥ кивалтӥсьёс,  поэтлэн пиез Никита Высоцкий но трос мукет дано куноос.Кияса Кык полэс шумпотон Туэ ар куспын Кияса ёросын 67 пинал вордӥськиз: 30 пиос, 37 нылъёс.19 семьяын нырысетӥ пиналзы вордӥськиз, 25-яз - кыкетӥез, куинетӥ но ньылетӥ пиналъёс сяна, 4 семьяын витетӥ тэшкылиоссы но вордскизы. Нош Первомайской черкогуртысь Наталья но Анатолий Круподеровъёслэн семьяязы кык полэс шумпотон вуиз. Август толэзе кыкто нылъёссы вордскизы. Ёросысь загсэн кивалтӥсь Светлана Копотева ивортэмъя, та семьяын 2006-тӥ арын октябрь толэзе кыкто пиоссы вордскиллям ни вылэм.Алнаш Вашкала школае вуылон  Выль дышетскон ар азьын черкогуртысь шаертодонъя музейын «Вашкала даурысь урок» адӟытон усьтӥськиз.Татчы лыктэмъёс тодматскыны быгато 19-тӥ-20-тӥ дауръёсысь школа улонэн. Вашкала туспуктэмъёс, книгаос, дышетскон котыръёс... Тужгес вашкала арберилы - быдэс даур. Та дырозь утиськемын церковно-приходской школаысь 4 интыем парта, доскаос но лыдъяськон счётъёс. Мылкыд карисьёс чернила ручкаосын гожъяськыны, киосазы бадьпу ньӧръёс кутылыны но огдырлы кӧжы вылын сылыны быгатозы - вашкала вакытэ со чакламын вал укылтэм пиналъёсты «визьман» понна.Пичи Пурга Гид буямын, сюрес тупатэмын Ёросысь хозяйствоос пудо гидъёссэс толлы дасяло.Пудоосты бусые поттан вакытэ, нош куд-ог уллёос гужем лагерьёсы интыямын, гурт хозяйствоосын кивалтӥсьёс гидъёсты толлы дасян сярысь сюлмасько. Гидъёсты выльдэм-тупатъям сяна, ваньзэ чылк-чылк миськылӥзы, дезинфекция ортчытӥзы, тӧдьы буёлэн буязы ни. Та нуналъёсы Аксакшур («Аксакшур» СПК), Кабыста («Югдон» СПК), Чиган («Молния» СПК) но Уром («Уромское» ООО) фермаосы нуись сюресъёсты но тупатъяло.Якшур-Бӧдья Бӧрӟытӥсь сяська 27-тӥ июньысен 31-тӥ сентябрёзь шаерамы «Мак-2016» ужрад ялэмын.Туэ ар куспын йырез усыкмытӥсь суретъёсын герӟаськем йыружъёс ёросын 11 пусъемын, кылем арысь та вакытэн ӵошатыса, 3 поллы уногес. 27-тӥ июньысен гинэ 4 мурт кыл кутытон улэ кыскемын ни: 2-ез соос пӧлысь бакчаяз мак будэтэм полициын ужасьёс алэм бере но.Югдурез утисьёс ало: бакчаосазы лушкем мак будэтӥсьёсты чурыт кыл кутон улэ кыскозы: 1 сюрс 500-сен 5 сюрс манетозь штраф вите, нош мак модосъёсты лушкемен вӧлмытыны юрттӥсьёсты 2 арысен 20 арозь пытсэт сьӧры келяны луэ.Юкаменск Ӧсъёс усьтэмын Школаосты эскерон туэ гужем кык люкетэн ортчиз.Нырысь ик, 12-тӥ-15-тӥ июле, пыр-поч эскеризы ёросысь тужгес ӟеч школаосты, кытын бадӟым лэсьтӥськон ужъёс ортчытоно ӧй вал. Август толэзь пумын вань кылем школаосы вуылӥзы ни. Гужем куспын Палагай школа-садлэсь липетсэ тупатъязы, Ёжгуртысь школа-садлэсь быдэс юртсэ выльдӥзы. Лэсьтӥськон ужъёс ортчытэмын шаермылэн но ёрослэн бюджетысьтыз висъям коньдонэн. Нимысьтыз саклык висъямын роспотребнадзорлэсь куронъёссэ быдэстонлы.1-тӥ сентябре ӧссэс усьтозы 10 школа, 11 нылпи сад но нылпиослы ватсаса тодон-валан сётонъя 2 школа. Дышетӥсьёс окмо ке, куд-ог сюлмаськонъёс кылдэмын книгаос ласянь: дышетскисьёс пӧлысь 88 процентэзлы гинэ соос тырмо.   